
A testi és lelki egészség mutatóinak empirikus vizsgálata IDDM-ben és NIDDM-ben szenvedő szülők felnőtt korú gyerekei körében

Kulcsszavak: diabetes, negatív gyermekkori élmények, pozitív gyermekkori élmények, reziliencia
Háttér: A cukorbetegség az egyik leggyorsabban terjedő, nem fertőző betegség a világon. A negatív gyermekkori élmények (ACE) az egyén 18 éves kora előtt tapasztalt élmények, melyek traumatikus hatásúak és kihatnak az egyén egész további életére. Azoknál a gyerekeknél, akiknél ACE-eket tapasztaltak, mint például családi konfliktusok vagy elhanyagolás, nagyobb valószínűséggel fejlődnek ki életmódi betegségek, mint például a diabetes. A ACE-ek mellett érdemes a reziliencia és a pozitív gyermekkori élmények (BCE) jelenlétével is foglalkozni. Kutatásunk célja az volt, hogy feltárjuk a betegség közvetett hatásait a beteg személy közvetlen környezetében.
Módszer: Kérdőív segítségével (N=241) felmértük a vizsgált személy gyermekkori élményeit, megéléseit. A tesztbattériában használt kérdőívek a következőek: szocio-demográfiai, illetve saját kérdések, valamint a Negatív Gyermekkori Élmények Kérdőív, a Pozitív Gyermekkori Élmények Kérdőív és a Connor-Davidson Reziliencia Kérdőív 10 itemes változata. A kutatásban való részvétel anonim módon zajlott. A tesztbattériát a Qualtrics program segítségével készítettük, majd a közösségi média és specifikus csoportok által osztottuk meg a vizsgálati populációval.
Eredmények: Az adatelemzés a Microsoft Excel és a JASP programok segítségével valósult meg. Az adatokból leíró statisztika készült, valamint hipotézisvizsgálatokat végeztem rajtuk. Az adatelemzés során Spearman-féle rangkorrelációs eljárást és Mann-Whitney tesztet alkalmaztam. Nem mutatkozott szignifikáns különbség az ACE-ek számában egészséges és beteg szülők gyermekei között, valamint az ACE-ek és a reziliencia között. A BCE-ek jelenlétével együtt jár a magasabb reziliencia képessége is.
Következtetés: A változatos eredmények felhívják a figyelmet a téma sokrétűségére, emellett fontos és pszichológiai szempontból releváns kérdéseket vetnek fel, amelyek további vizsgálódásra invitálják a kutatókat.



